ΚΑΝΟΝΙΣΜΟΣ (ΕΚ) αριθ. 1984/95 ΤΗΣ ΕΠΙΤΡΟΠΗΣ της 10ης Αυγούστου 1995 για την επιβολή προσωρινού δασμού αντιντάμπινγκ στις εισαγωγές ενεργοποιημένου άνθρακα σε σκόνη, καταγωγής Λαϊκής Δημοκρατίας της Κίνας

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 3283/94 του Συμβουλίου της 22ας Δεκεμβρίου 1994 για την άμυνα κατά των εισαγωγών που αποτελούν αντικείμενο ντάμπινγκ από χώρες μη μέλη της Ευρωπαϊκής Κοινότητας (1), όπως τροποποιήθηκε τελευταία από τον κανονισμό (ΕΚ) αριθ. 1251/95 (2), και ιδίως το άρθρο 23,

τον κανονισμό (ΕΟΚ) αριθ. 2423/88 του Συμβουλίου της 11ης Ιουλίου 1988 για την άμυνα κατά των εισαγωγών που αποτελούν αντικείμενο αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητας (3), όπως τροποποιήθηκε τελευταία από τον κανονισμό (ΕΚ) αριθ. 522/94 (4), και ιδίως το άρθρο 11,

Μετά από διαβουλεύσεις στο πλαίσιο της συμβουλευτικής επιτροπής,

Εκτιμώντας ότι:

A. ΔΙΑΔΙΚΑΣΙΑ

(1) Το Σεπτέμβριο 1993, η Επιτροπή έλαβε καταγγελία που υποβλήθηκε από το Conseil Europιen de l'Industrie Chimique (που στο εξής θα αναφέρεται ως «CEFIC») εξ ονόματος των κοινοτικών παραγωγών που αντιπροσωπεύουν, κατά τους ισχυρισμούς, το μεγαλύτερο τμήμα της κοινοτικής παραγωγής ενεργοποιημένου άνθρακα σε σκόνη.

Η καταγγελία περιείχε αποδεικτικά στοιχεία ως προς το ντάμπινγκ που είχε ασκηθεί στις εισαγωγές του εν λόγω προϊόντος καταγωγής Λαϊκής Δημοκρατίας της Κίνας και ως προς τη σημαντική ζημία που έχει προκύψει, τα οποία θεωρήθηκαν επαρκή για να δικαιολογήσουν την έναρξη διαδικασίας.

(2) Η Επιτροπή ανήγγειλε, με ανακοίνωση που δημοσιεύθηκε στην Επίσημη Εφημερίδα των Ευρωπαϊκών Κοινοτήτων (5), την έναρξη διαδικασίας αντιντάμπινγκ όσον αφορά τις εισαγωγές ενεργοποιημένου άνθρακα σε σκόνη καταγωγής Λαϊκής Δημοκρατίας της Κίνας, και άρχισε έρευνα.

(3) Η Επιτροπή ενημέρωσε επίσημα τους εξαγωγείς και εισαγωγείς που είναι γνωστό ότι ενδιαφέρονται, και τους αντιπροσώπους της χώρας εξαγωγής σχετικά με την έναρξη της διαδικασίας και έδωσε στα μέρη την ευκαιρία να γνωστοποιήσουν γραπτώς τις απόψεις τους και να ζητήσουν να γίνουν δεκτά σε ακρόαση.

(4) Οι αντιπρόσωποι μόνον μιας κινεζικής εταιρείας εξαγωγών, η Shangai Chemicals Import & Export Corporation, Shangai, ζήτησαν και έγιναν δεκτοί σε ακρόαση και γνωστοποίησαν γραπτώς τις απόψεις τους. Οι αντιπρόσωποι πολλών εισαγωγέων του εν λόγω προϊόντος έγιναν επίσης δεκτοί σε ακρόαση και γνωστοποίησαν γραπτώς τις απόψεις τους.

(5) Οι αντιπρόσωποι της CEFIC ζήτησαν και έγιναν δεκτοί σε ακρόαση και γνωστοποίησαν γραπτώς τις απόψεις τους.

(6) Ένας κοινοτικός παραγωγός ο οποίος δεν είχε υπογράψει την καταγγελία, η εταιρεία VCA Srl, Monopoli, Ιταλία, γνωστοποίησε επίσης γραπτώς τις απόψεις του αλλά δεν απάντησε στο ερωτηματολόγιο της Επιτροπής, ούτε ζήτησε να γίνει δεκτός σε ακρόαση.

(7) Η Επιτροπή αναζήτησε και επαλήθευσε όλες τις πληροφορίες που έκρινε αναγκαίες με σκοπό τον προκαταρκτικό προσδιορισμό του ντάμπινγκ και πραγματοποίησε έρευνες στις εγκαταστάσεις των ακόλουθων εταιρειών:

α) κοινοτικών παραγωγών:

- CECA SA, Παρίσι, Γαλλία,

- Chemviron Carbon, Βρυξέλλες, Βέλγιο,

- Norit NV, Amersfoort, Κάτω Χώρες 7 β) εισαγωγέων/διανομέων:

- Γερμανία:

- Europe Asia International Trade Development GmbH, Αμβούργο,

- Lurgi Aktivkohle GmbH, Φραγκφούρτη,

- Ιταλία:

- Camel Chemicals SpA, Μιλάνο,

- Carboclean SpA, Μιλάνο,

- Hydro-line SpA, Μιλάνο.

Η Επιτροπή έλαβε επίσης και χρησιμοποίησε τις παρατηρήσεις από άλλους δύο εισαγωγείς στην Κοινότητα οι οποίοι απάντησαν στο ερωτηματολόγιο.

(8) Ερωτηματολόγια απεστάλησαν σε έξι γνωστούς εξαγωγείς της Λαϊκής Δημοκρατίας της Κίνας και σε δύο εταιρείες που είναι εγκατεστημένες στο Χονγκ Κονγκ οι οποίες είναι γνωστό ότι εμπορεύονται κινεζικούς ενεργοποιημένους άνθρακες. Μόνον η Shangai Chemicals Import & Export Corporation απάντησε στο ερωτηματολόγιο της Επιτροπής. Επομένως, κανένας άλλος κινέζος εξαγωγέας ή εμπορική εταιρεία του Χονγκ Κονγκ δεν συνεργάστηκε με την Επιτροπή.

(9) Επειδή οι Ηνωμένες Πολιτείες της Αμερικής χρησιμοποιήθηκαν ως «ανάλογη χώρα» για τον υπολογισμό της κανονικής αξίας (βλέπε σημείο 23 και της αιτιολογικής σκέψης), η Επιτροπή πραγματοποίησε επισκέψεις στις εγκαταστάσεις δύο παραγωγών ενεργοποιημένου άνθρακα σ' αυτή τη χώρα. Ωστόσο, αυτές οι δύο εταιρείες ζήτησαν να μην κοινοποιηθεί η επωνυμία τους.

(10) Η έρευνα ως προς το ντάμπινγκ κάλυψε την περίοδο από την 1η Ιανουαρίου έως τις 31 Δεκεμβρίου 1993 (που στο εξής θα καλείται «περίοδος της έρευνας»).

B. ΥΠΟ ΕΞΕΤΑΣΗ ΠΡΟΪΟΝ

1. Περιγραφή του εν λόγω προϊόντος

(11) Το εν λόγω προϊόν είναι ο ενεργοποιημένος άνθρακας σε μορφή σκόνης (που στο εξής θα καλείται «PAC»). Παράγεται από πολλές πρώτες ύλες, όπως τον άνθρακα, την τύρφη, το λιγνίτη, το ξύλο, τα κουκούτσια ελιάς ή το κέλυφος καρύδας που ενεργοποιούνται στην Κοινότητα, στη Λαϊκή Δημοκρατία της Κίνας και στις ΗΠΑ με ατμό ή χημική διαδικασία.

(12) Ο ενεργοποιημένος με ατμό άνθρακας παράγεται σε δύο στάδια. Κατ' αρχήν, η πρώτη ύλη (άνθρακας, τύρφη, κ.λπ.) απανθρακώνεται και παράγεται οπτάνθρακας. Στο επόμενο στάδιο το ημιεπεξεργασμένο προϊόν αντιδρά με ατμό, με αποτέλεσμα να διογκώνονται τα εσωτερικά τοιχώματα των πόρων. Αυτή η διαδικασία μεταβάλλει τη διάταξη των πόρων και παράγονται άνθρακες που μπορούν να χρησιμοποιηθούν για διαφορετικούς σκοπούς.

(13) Ο χημικώς ενεργοποιημένος άνθρακας παράγεται με την ανάμειξη μιας χημικής ουσίας με ένα ανθρακούχο υλικό (συνήθως ξύλο) και με την απανθράκωση του μείγματος. Οι χημικές ουσίες που χρησιμοποιούνται συνήθως, φωσφορικό οξύ ή χλωριούχος ψευδάργυρος, διογκώνουν την πρώτη ύλη και ανοίγουν την εσωτερική της διάταξη. Πρέπει να αναφερθεί, ωστόσο, ότι έχει σταματήσει στην Κοινότητα η χρήση χλωριούχου ψευδαργύρου ως ενεργοποιητικού μέσου και η χημική ενεργοποίηση γίνεται σήμερα με φωσφορικό οξύ. Αυτή η εξέλιξη έλαβε χώρα κυρίως για περιβαλλοντικούς λόγους και για λόγους κόστους (το κόστος τςη ενεργοποίησης με χλωριούχο ψευδάργυρο είναι υψηλότερο από το κόστος της ενεργοποίησης με φωσφορικό οξύ). Οι εταιρείες των ΗΠΑ που συνεργάστηκαν κατά την έρευνα της Επιτροπής χρησιμοποιούν επίσης φωσφορικό οξύ για την παραγωγή χημικώς ενεργοποιημένου PAC. Αντίθετα, οι πληροφορίες που υπέβαλαν οι εισαγωγείς που συνεργάστηκαν, έδειξαν ότι ο χημικώς ενεργοποιημένος PAC καταγωγής Λαϊκής Δημοκρατίας της Κίνας έχει κυρίως ενεργοποιηθεί με χλωριούχο ψευδάργυρο (παρόλο που ορισμένοι κινέζοι εξαγωγείς εξήγαγαν στην Κοινότητα, όπως διαπιστώθηκε, PAC ενεργοποιημένο με φωσφορικό οξύ).

(14) Αλλάζοντας τη βασική διαδικασία παραγωγής ή αναμειγνύοντας ενεργοποιημένο με ατμό άνθρακα και χημικώς ενεργοποιημένο PAC σε μείγματα, παράγονται διάφοροι τύποι PAC. Τα τελικά προϊόντα διαθέτουν πολλά τεχνικά χαρακτηριστικά ή ιδιότητες που μπορούν να τα καταστήσουν κατάλληλα για ορισμένες εφαρμογές και όχι για άλλες. Όλοι αυτοί οι διαφορετικοί τύποι PAC καλούνται στο εξής «ποιότητες». Σε ό,τι αφορά τις κύριες εφαρμογές, ο PAC χρησιμοποιείται για τον καθορισμό των υδάτων ή για την επεξεργασία λυμάτων και επίσης από τις βιομηχανίες τροφίμων, τις χημικές και φαρμακευτικές βιομηχανίες για την προσρόφηση χρωστικών υλών και ξένων προσμείξεων.

(15) Πρέπει ωστόσο να αναφερθεί ότι η διάταξη των πόρων των ανθράκων δεν πρέπει να διανοιχθεί στον ίδιο βαθμό για την απομάκρυνση μικρών μορίων από διαλύματα (π.χ. για τον καθαρισμό των υδάτων) όπως για την απομάκρυνση χρωστικών υλών (π.χ. από διαλύματα ζάχαρης). Διαπιστώνεται ότι η διαδικασία διανοίγματος της διάταξης των πόρων απαιτεί υψηλότερο κόστος στο βαθμό που μειώνεται η απόδοση και απαιτείται υψηλή θερμότητα. Έτσι, το κόστος παραγωγής ενός άνθρακα για την επεξεργασία του ύδατος είναι χαμηλότερο από το κόστος παραγωγής ενός άνθρακα για τον αποχρωματισμό της ζάχαρης και, επομένως, οι χρήστες επιλέγουν τον πιο αποδοτικό από πλευράς κόστους τύπο άνθρακα για συγκεκριμένη εφαρμογή.

(16) Ο ενεργοποιημένος άνθρακας βρίσκεται σε κοκκοποιημένη μορφή και σε μορφή δισκίων (διέλαση), αλλά αυτά τα προϊόντα δεν περιλαμβάνονται στην παρούσα διαδικασία επειδή απαιτούν διαφορετική διαδικασία παραγωγής και έχουν διαφορετικές εφαρμογές. Επιπλέον, δεν υποβλήθηκε καμία καταγγελία για την άσκηση πρακτικών ντάμπινγκ όσον αφορά τις άλλες μορφές ενεργοποιημένου άνθρακα.

(17) Η Επιτροπή διαπίστωσε ότι ενώ ο PAC μπορεί να κατασκευαστεί από πολλές διαφορετικές πρώτες ύλες, υπάρχει σε πολλές διαφορετικές ποιότητες και μπορεί να χρησιμοποιηθεί για πολλούς διαφορετικούς σκοπούς, τα βασικά χαρακτηριστικά του παραμένουν ουσιαστικά τα ίδια και, για τους λόγους της παρούσας διαδικασίας, μπορεί να θεωρηθεί ως ένα προϊόν.

2. Ομοειδές προϊόν

(18) Ορισμένα ενδιαφερόμενα μέρη προέβαλαν το επιχείρημα ότι ο χημικώς ενεργοποιημένος PAC από την Κίνα που ενεργοποιείται με χλωριούχο ψευδάργυρο είναι ένα προϊόν με ιδιαίτερα τεχνικά χαρακτηριστικά και με ιδιαίτερο πορώδες που το καθιστούν κατάλληλο για συγκεκριμένες εφαρμογές. Ισχυρίστηκαν ότι αυτό το προϊόν δεν πρέπει επομένως να θεωρηθεί ως ομοειδές προϊόν με τον PAC που παράγεται στην Κοινότητα (ή με τον χημικώς ενεργοποιημένο άνθρακα που παράγεται στις ΗΠΑ). Ωστόσο, τα ίδια ενδιαφερόμενα μέρη συμφώνησαν ότι ο χημικώς ενεργοποιημένος άνθρακας από την Κίνα βρίσκεται σε άμεσο ανταγωνισμό με τον χημικώς ενεργοποιημένο PAC που παράγεται στην Κοινότητα και ακόμη, σε ορισμένες περιπτώσεις, με τον ενεργοποιημένο με ατμό PAC που παράγεται στην Κοινότητα.

(19) Παρόλο που το βασικό ενεργοποιητικό μέσο για τον χημικώς ενεργοποιημένο PAC από την Κίνα είναι διαφορετικό από εκείνο που χρησιμοποιείται στην Κοινότητα, η Επιτροπή κρίνει ότι το τελικό κινέζικο προϊόν, ανεξάρτητα από το αν έχει ενεργοποιηθεί με ατμό ή με χημική διαδικασία (ή μείγμα και των δύο), είναι επαρκώς όμοιο σε ό,τι αφορά τα τεχνικά χαρακτηριστικά του και τις χρήσεις του ώστε να θεωρηθεί ομοειδές προϊόν με τον ενεργοποιημένο με ατμό PAC ή με τον χημικώς ενεργοποιημένο PAC που παράγεται στην Κοινότητα. Εν προκειμένω, πρέπει να τονιστεί ότι κανένας ενδιαφερόμενο μέρος δεν αμφισβήτησε το ότι οι αντίστοιχες μέθοδοι παραγωγής είναι παρόμοιες (εκτός από το μέσο χημικής ενεργοποίησης), ότι τα γενικά φυσικά και τεχνικά χαρακτηριστικά του ενεργοποιημένου άνθρακα που παράγεται με ατμό ή με χημική ενεργοποίηση στην Κοινότητα και στη Λαϊκή Δημοκρατία της Κίνας είναι παρόμοια και ότι τα προϊόντα είναι ανταγωνιστικά μεταξύ τους. Επιπλέον, τα ίδια τα ενδιαφερόμενα μέρη ανέφεραν ότι οι διαφορετικές «ποιότητες» PAC είναι αμοιβαία υποκατάστατες σε μεγάλο βαθμό, εφόσον μπορούν να έχουν τις ίδιες βασικές εφαρμογές ή να επιτελούν την ίδια βασική λειτουργία.

(20) Συνεπώς, η Επιτροπή διαπίστωσε στα προσωρινά της συμπεράσματα ότι ο ενεργοποιημένος άνθρακας που παράγεται και πωλείται από την κοινοτική βιομηχανία στην αγορά της Κοινότητας, είναι ομοειδές προϊόν, κατά την έννοια του άρθρου 2 παράγραφος 12 του κανονισμού (ΕΟΚ) αριθ. 2423/88, με τον PAC που εξάγεται στην Κοινότητα από τη Λαϊκή Δημοκρατία της Κίνας.

(21) Κατ' αναλογία προς το σημείο 19 της αιτιολογικής σκέψης, η Επιτροπή κατέληξε επίσης στο συμπέρασμα ότι ο PAC που παρασκευάζεται στις ΗΠΑ ήταν παρόμοιος με τον PAC καταγωγής Λαϊκής Δημοκρατίας της Κίνας που εξάγεται στην Κοινότητα.

Γ. Η ΚΟΙΝΟΤΙΚΗ ΒΙΟΜΗΧΑΝΙΑ

(22) Η έρευνα της Επιτροπής έδειξε ότι οι κοινοτικοί παραγωγοί που συνεργάστηκαν κατά την έρευνα αντιπροσώπευαν το 92 % περίπου όλων των πωλήσεων ενεργοποιημένου άνθρακα που παράγεται στην Κοινότητα και μπορούν, επομένως, σύμφωνα με το άρθρο 4 παράγραφος 5 του κανονισμού (ΕΟΚ) αριθ. 2423/88, να θεωρηθούν ότι αποτελούν την «κοινοτική βιομηχανία». Σχετικά με αυτό, πρέπει να αναφερθεί ότι αυτοί οι παραγωγοί δεν κατασκευάζουν μόνον PAC, αλλά και ενεργοποιημένους άνθρακες σε άλλες μορφές (π.χ. σε κοκκοποιημένη μορφή και σε δισκία). Ορισμένες από αυτές τις εταιρείες ενέχονται σε μηχανολογικές δραστηριότητες στο εσωτερικό του τομέα ενεργοποιημένου άνθρακα και επίσης κατασκευάζουν και άλλα προϊόντα εκτός του ενεργοποιημένου άνθρακα.

Δ. ΝΤΑΜΠΙΝΓΚ

1. Κανονική αξία - επιλογή της ανάλογης χώρας

(23) Η Λαϊκή Δημοκρατία της Κίνας δεν έχει οικονομία αγοράς και, επομένως, σύμφωνα με το άρθρο 2 παράγραφος 5 του κανονισμού (ΕΟΚ) αριθ. 2423/88, ο καθορισμός της κανονικής αξίας στηρίχθηκε σε χώρα με οικονομία αγοράς (την «ανάλογη χώρα»).

(24) Όσον αφορά την επιλογή της ανάλογης χώρας, προτάθηκαν πολλές επιλογές. Οι καταγγέλλοντες θεώρησαν τις ΗΠΑ ως την καταλληλότερη ενώ ορισμένοι εισαγωγείς και ο κινέζος εξαγωγέας που συνεργάστηκε πρότεινε τη Μαλαισία. Με βάση τις διαθέσιμες πληροφορίες, η Επιτροπή θεώρησε ότι η Ιαπωνία αποτελούσε επίσης κατάλληλη επιλογή.

(25) Ερωτηματολόγια για τη συλλογή πληροφοριών απεστάλησαν σε όλους τους γνωστούς παραγωγούς σ' αυτές τις τρεις χώρες, αλλά σημαντικά στοιχεία παραλήφθησαν μόνον από δύο από τους τέσσερις γνωστούς παραγωγούς PAC στις ΗΠΑ. Επομένως, ούτε η Μαλαισία ούτε η Ιαπωνία δεν μπορούν να χρησιμοποιηθούν ως ανάλογες χώρες.

Για να καθορίσει κατά πόσον οι ΗΠΑ αποτελούσαν την κατάλληλη επιλογή της ανάλογης χώρας, η Επιτροπή έλαβε υπόψη τα ακόλουθα:

- οι εισαγωγές στις ΗΠΑ από τρίτες χώρες αντιπροσωπεύουν περίπου το 18 % της εσωτερικής κατανάλωσης όλων των ενεργοποιημένων ανθράκων,

- η παραγωγή PAC στις ΗΠΑ ανερχόταν σε 67 087 τόνους κατά την περίοδο της έρευνας (ενώ η παραγωγή της Λαϊκής Δημοκρατίας της Κίνας υπολογίστηκε σε 50 000 τόνους),

- οι ΗΠΑ εφαρμόζουν μέτριους τελωνειακούς δασμούς 4 % στις εισαγωγές PAC από τις «μάλλον ευνοημένες χώρες»,

- δεν εφαρμόζονται ποσοστώσεις ή μέτρα αντιντάμπινγκ στις εισαγωγές PAC στις ΗΠΑ,

- η πρόσβαση στις πρώτες ύλες και οι μέθοδοι παραγωγής (ατμός/χημική ενεργοποίηση) για τον ενεργοποιημένο άνθρακα στις ΗΠΑ είναι βασικά οι ίδιες με εκείνες της Λαϊκής Δημοκρατίας της Κίνας και της Κοινότητας,

- η παραγωγή PAC στις ΗΠΑ γίνεται από περιορισμένο αριθμό μεγάλων παραγωγών οι οποίοι επωφελούνται από τις οικονομίες κλίμακας, ενώ η παραγωγή στη Λαϊκή Δημοκρατία της Κίνας γίνεται από πολλούς μικρούς παραγωγούς. Δεδομένου ότι η παραγωγή PAC δεν είναι ιδιαίτερα υψηλής εντάσεως εργασίας, θεωρείται ότι κάθε συγκριτικό πλεονέκτημα από τη φθηνή εργασία στην Κίνα αντισταθμίζεται ευρέως από τις οικονομίες κλίμακας στις ΗΠΑ,

- ο PAC που παρασκευάζεται από τις εταιρείες των ΗΠΑ που συνεργάστηκαν (οι οποίες αντιπροσωπεύουν το 50 % περίπου της συνολικής παραγωγής PAC σ' αυτή τη χώρα), θεωρήθηκε ομοειδές προϊόν με τον ενεργοποιημένο άνθρακα που εξάγεται στην Κοινότητα από τους κινέζους παραγωγούς.

(26) Με βάση τα ανωτέρω, είναι προφανές ότι η αγορά των ΗΠΑ δεν είναι ούτε απομονωμένη ούτε κλειστή και σε ό,τι αφορά την πρόσβαση στις πρώτες ύλες, τον όγκο παραγωγής και το ίδιο το προϊόν, μπορεί να συγκριθεί με την αγορά της Λαϊκής Δημοκρατίας της Κίνας. Σύμφωνα με το άρθρο 2 παράγραφος 5 του κανονισμού (ΕΟΚ) αριθ. 2423/88, οι ΗΠΑ θεωρούνται ως η κατάλληλη και εύλογη επιλογή της ανάλογης χώρας για τον καθορισμό της κανονικής αξίας σ' αυτή τη συγκεκριμένη υπόθεση.

2. Κανονική αξία - υπολογισμός της κανονικής αξίας

(27) Η κανονική αξία υπολογίστηκε για κάθε «ποιότητα» ενεργοποιημένου άνθρακα καταγωγής Λαϊκής Δημοκρατίας της Κίνας, που εξαγόταν στην Κοινότητα κατά την περίοδο της έρευνας, με βάση τα στοιχεία που αφορούν τις αντίστοιχες «ποιότητες» ενεργοποιημένου άνθρακα που παράγεται από τους παραγωγούς των ΗΠΑ οι οποίοι συνεργάστηκαν. Εν προκειμένω, για κάθε «ποιότητα» του κινέζικου προϊόντος που εξάγεται προς την Κοινότητα, καθορίστηκε μια μέση σταθμισμένη εγχώρια τιμή πώλησης του προϊόντος παραδοτέου στους πελάτες, η οποία εφαρμόζεται για τους διανομείς των αντίστοιχων «ποιοτήτων» του προϊόντος που παράγεται στις ΗΠΑ.

(28) Κατά τη σύγκριση με το συνολικό κόστος παραγωγής καθεμιάς από τις δύο μεθόδους παραγωγής (ενεργοποίηση ατμού/χημική), διαπιστώθηκε ότι αυτές οι εγχώριες τιμές του προϊόντος παραδοτέου στους πελάτες που εφαρμόζονται στις ΗΠΑ, απέφεραν ορισμένο κέρδος. Σύμφωνα με το άρθρο 2 παράγραφος 5 στοιχείο α) σημείο i) του κανονισμού (ΕΟΚ) αριθ. 2423/88, η κανονική αξία καθορίστηκε επομένως ανά «ποιότητα» του προϊόντος με βάση τις τιμές πώλησης του ενεργοποιημένου άνθρακα στις ΗΠΑ στο εμπορικό στάδιο παράδοσης στον πελάτη και σε επίπεδο διανομέων, κατά την περίοδο της έρευνας.

3. Τιμές εξαγωγής

(29) Επειδή οι περισσότεροι κινέζοι εξαγωγείς δεν συνεργάστηκαν κατά την έρευνα και λόγω των σημαντικών διακυμάνσεων των τιμών μεταξύ των διαφόρων «ποιοτήτων» του ενεργοποιημένου άνθρακα που εισάγεται στην Κοινότητα, η Επιτροπή εξέτασε προσεκτικά την ορθότερη και καταλληλότερη μέθοδο για τον καθορισμό των τιμών εξαγωγής σ' αυτή τη συγκεκριμένη διαδικασία.

(30) Όπως αναφέρθηκε ήδη στο σημείο 16 της αιτιολογικής σκέψης, ο ενεργοποιημένος άνθρακας υπάρχει επίσης σε κοκκοποιημένη μορφή και σε μορφή δισκίων και, για στατιστικούς λόγους, όλοι οι τύποι του ενεργοποιημένου άνθρακα συγκεντρώνονται στον ίδιο κωδικό της συνδυασμένης ονοματολογίας. Επομένως, δεν είναι δυνατόν να γίνει διάκριση από τα στοιχεία της Eurostat μεταξύ των εισαγωγών του ενεργοποιημένου άνθρακα υπό μορφή σκόνης και του ενεργοποιημένου άνθρακα με άλλες μορφές. Αυτό σημαίνει ότι τα στοιχεία της Eurostat δεν μπορούν να χρησιμοποιηθούν για τον καθορισμό των τιμών εξαγωγής του ενεργοποιημένου άνθρακα.

(31) Ωστόσο, λόγω του υψηλού βαθμού συνεργασίας εκ μέρους των εισαγωγέων/διανομέων (οι οποίοι αντιπροσωπεύουν το μεγαλύτερο τμήμα των αγορών από τη Λαϊκή Δημοκρατία της Κίνας), η Επιτροπή κατέληξε στο συμπέρασμα ότι η καταλληλότερη βάση για τον καθορισμό των τιμών εξαγωγής ήταν να ληφθούν υπόψη οι δηλωμένες τιμές εισαγωγής cif στα σύνορα της Κοινότητας, που εφαρμόζουν οι εταιρείες οι οποίες συνεργάστηκαν κατά την έρευνα, και να προσαρμοστούν στις τιμές fob στα κινέζικα σύνορα. Αυτό έγινε αφού αφαιρέθηκε το γνωστό κόστος μεταφοράς και ασφάλισης.

(32) Πρέπει να υπογραμμιστεί ότι ένα ενδιαφερόμενο μέρος που είναι εγκατεστημένο στην Κοινότητα, διαπιστώθηκε ότι ήταν συνδεδεμένο με τον κινέζικο εξαγωγέα και ενεργούσε ως ο αντιπρόσωπος εισαγωγών του. Γι' αυτόν τον εξαγωγέα ήταν αναγκαίο, σύμφωνα με το άρθρο 2 παράγραφος 8 στοιχείο β) του κανονισμού (ΕΟΚ) αριθ. 2423/88, να κατασκευαστούν οι τιμές εξαγωγής με βάση την τιμή με την οποία πωλήθηκε το προϊόν από το συνδεδεμένο αντιπρόσωπό του σε ανεξάρτητους εισαγωγείς στην Κοινότητα. Για το σκοπό αυτό, έγινε προσαρμογή για να ληφθούν υπόψη το συνολικό κόστος που προέκυψε για τον συνδεδεμένο αντιπρόσωπό του και το κέρδος.

4. Σύγκριση

(33) Για να υπολογίσει το περιθώριο του ντάμπινγκ, η Επιτροπή πραγματοποίησε σύγκριση μεταξύ της κανονικής αξίας και των τιμών εξαγωγής στο ίδιο επίπεδο του εμπορίου (δηλαδή στο επίπεδο των πωλήσεων των κινέζων εξαγωγέων σε εισαγωγείς/διανομείς στην Κοινότητα και των παραγωγών των ΗΠΑ στους εγχώριους διανομείς τους). Αυτή η σύγκριση έγινε συναλλαγή προς συναλλαγή για κάθε «ποιότητα» ενεργοποιημένου άνθρακα καταγωγής Λαϊκής Δημοκρατίας της Κίνας, που εξαγόταν στην Κοινότητα κατά την περίοδο της έρευνας. Εν προκειμένω, η Επιτροπή έκρινε ότι οι τιμές που χρησιμοποιήθηκαν βρίσκονταν σε παρόμοιο εμπορικό στάδιο για τους λόγους της παρούσας διαδικασίας (δηλαδή η τιμή του προϊόντος παραδοτέου στον πελάτη στις ΗΠΑ θεωρείται ότι βρίσκεται στο ίδιο εμπορικό στάδιο με τις τιμές fob στα κινέζικα σύνορα).

(34) Όπου κρίθηκε σκόπιμο (και όταν υπήρχαν διαθέσιμες πληροφορίες), οι κανονικές αξίες και οι τιμές εξαγωγής προσαρμόστηκαν για να ληφθούν υπόψη ορισμένα έξοδα πωλήσεων που προσδιορίζονται στο άρθρο 2 παράγραφος 9 του κανονισμού (ΕΟΚ) αριθ. 2423/88. Αυτές οι προσαρμογές για να ληφθούν υπόψη οι διαφορές που επιδρούν στη δυνατότητα σύγκρισης των τιμών, περιλαμβάνουν τα έξοδα μεταφοράς, ασφάλισης, συσκευασίας και τις προμήθειες.

(35) Ορισμένα ενδιαφερόμενα μέρη ισχυρίστηκαν ότι δεν μπορούσε να γίνει σύγκριση μεταξύ των «ποιοτήτων» ενεργοποιημένου άνθρακα που παράγεται στη Λαϊκή Δημοκρατία της Κίνας και του ενεργοποιημένου άνθρακα που παράγεται στις ΗΠΑ χωρίς να έχουν πραγματοποιηθεί λεπτομερείς εργαστηριακές αναλύσεις και ενιαίες δοκιμές των διαφόρων υπό εξέταση «ποιοτήτων» του ενεργοποιημένου άνθρακα. Εν πάση περιπτώσει, η Επιτροπή κατέληξε στις προκαταρκτικές της διαπιστώσεις ότι για κάθε «ποιότητα» κινέζικου ενεργοποιημένου άνθρακα υπάρχουν οι αντίστοιχες «ποιότητες» ενεργοποιημένου άνθρακα που παράγεται στις ΗΠΑ και ότι η βάση για τη σύγκριση ανά «ποιότητα» που πραγματοποίησε η Επιτροπή (δηλαδή οι διαθέσιμες τεχνικές προδιαγραφές και οι γνωστές χρήσεις), είναι και κατάλληλη και εύλογη σ' αυτή τη συγκεκριμένη υπόθεση. Αυτό το συμπέρασμα επιβεβαιώνεται από το γεγονός ότι τα ενδιαφερόμενα μέρη δεν ζήτησαν να γίνουν αιτολογημένες συγκεκριμένες προσαρμογές για τις διαφορές των φυσικών ή τεχνικών χαρακτηριστικών μεταξύ των «ποιοτήτων» ενεργοποιημένου άνθρακα που παράγεται στη Λαϊκή Δημοκρατία της Κίνας και στις ΗΠΑ. Επιπλέον, δεν προτάθηκε καμία εναλλακτική σύγκριση.

5. Περιθώρια ντάμπινγκ

(36) Η σύγκριση που πραγματοποιήθηκε συναλλαγή προς συναλλαγή, έδειξε την ύπαρξη ντάμπινγκ για τον ενεργοποιημένο άνθρακα καταγωγής Λαϊκής Δημοκρατίας της Κίνας που εξαγόταν στην Κοινότητα κατά την περίοδο της έρευνας. Το περιθώριο του ντάμπινγκ ήταν ίσο προς το ποσό κατά το οποίο η κανονική αξία, όπως έχει καθοριστεί, υπερβαίνει τις τιμές εξαγωγής στην Κοινότητα. Το μέσο σταθμισμένο περιθώριο του ντάμπινγκ για όλες τις συναλλαγές, εκφρασμένο ως ποσοστό της τιμής cif ελεύθερο στα σύνορα της Κοινότητας, ήταν 71,5 %.

E. ΖΗΜΙΑ

1. Κοινοτική κατανάλωση, όγκος και μερίδιο της αγοράς των εισαγωγών

α) Γενικές παρατηρήσεις (37) Κατά τον υπολογισμό της συνολικής κατανάλωσης PAC στην Κοινότητα (σε τόνους), η Επιτροπή πρόσθεσε τις συνολικές πωλήσεις ενεργοποιημένου άνθρακα στην Κοινότητα που παράγεται στην Κοινότητα από τους παραγωγούς που συνεργάστηκαν κατά την έρευνα τις συνολικές εκτιμώμενες πωλήσεις στην Κοινότητα των παραγωγών που δεν συνεργάστηκαν, τις γνωστές εισαγωγές ενεργοποιημένου άνθρακα στην Κοινότητα, καταγωγής Λαϊκής Δημοκρατίας της Κίνας και τις εκτιμώμενες εισαγωγές στην Κοινότητα ενεργοποιημένου άνθρακα καταγωγής τρίτων χωρών εκτός της Λαϊκής Δημοκρατίας της Κίνας (ποιυ στο εξής θα καλούνται «άλλες τρίτες χώρες»). Οι λεπτομέρειες των πηγών αυτών των στοιχείων αναφέρονται κατωτέρω.

(38) Τα στοιχεία που χρησιμοποίησε η Επιτροπή όσον αφορά τους παραγωγούς που δεν συνεργάστηκαν, στην Κοινότητα, προέρχονται από δύο πηγές, δηλαδή τη Cefic και ορισμένους εισαγωγείς/διανομείς. Επειδή δεν υπάρχουν πληροφορίες ως προς το αντίθετο, συνήχθη το συμπέρασμα ότι η συνολική εκτιμώμενη παραγωγή των παραγωγών που δεν συνεργάστηκαν κατά την έρευνα πωλήθηκε στο εσωτερικό και στο εξωτερικό της Κοινότητας με την ίδια αναλογία με τις πωλήσεις των κοινοτικών παραγωγών οι οποίοι συνεργάστηκαν κατά την έρευνα.

(39) Όσον αφορά τον όγκο των εισαγωγών καταγωγής Λαϊκής Δημοκρατίας της Κίνας, όπως αναφέρεται στο σημείο 30 της αιτιολογικής σκέψης, δεν υπήρχαν επίσημα στατιστικά στοιχεία για τις χωριστές εισαγωγές ενεργοποιημένου άνθρακα 7 ωστόσο, τα στοιχεία που έδωσε στην Επιτροπή ο κινέζος εξαγωγέας που συνεργάστηκε, μαζί με τις πληροφορίες που προσκόμισαν οι εισαγωγείς/διανομείς που συνεργάστηκαν, δείχνουν ότι αντιπροσωπεύουν το σύνολο σχεδόν των εισαγωγών στην Κοινότητα και επομένως αποτελούν τη βάση για τις προσωρινές διαπιστώσεις της Επιτροπής όσον αφορά τον όγκο των κινέζικων εισαγωγών.

(40) Σχετικά με τις εισαγωγές από άλλες τρίτες χώρες, ορισμένοι εισαγωγείς/διανομείς ισχυρίστηκαν ότι τα διαθέσιμα στοιχεία της Eurostat για τον κωδικό της συνδυασμένης ονοματολογίας που καλύπτει και τους ενεργοποιημένους άνθρακες, συμπεριλαμβάνουν εσφαλμένως και άλλα προϊόντα εκτός των ενεργοποιημένων ανθράκων. Προβλήθηκε επίσης ο ισχυρισμός ότι πολλές από τις χώρες που εμφανίζονται στην Eurostat ως εξαγωγείς ενεργοποιημένων ανθράκων στην Κοινότητα δεν διέθεταν στην πραγματικότητα παραγωγή αυτών των προϊόντων.

(41) Η Επιτροπή, αφού διαπίστωσε την ακρίβεια αυτών των ισχυρισμών και πληροφοριών, απέκλεισε κατ' αρχήν από τους υπολογισμούς της για τις εισαγωγές, την κατανάλωση, κ.λπ., τις χώρες εκείνες οι οποίες, αν και εμφανίζονται στον κατάλογο της Eurostat ως εξαγωγείς ενεργοποιημένων ανθράκων στην Κοινότητα, δεν διέθεταν, σύμφωνα με τη γνώμη της Cefic και των εισαγωγέων/διανομέων, παραγωγή αυτών των προϊόντων. Σχετικά με τις υπόλοιπες χώρες που εμφανίζονται στον κατάλογο της Eurostat και για τις οποίες είναι γνωστό ότι διαθέτουν παραγωγή ενεργοποιημένου άνθρακα (και ήταν επίσης γνωστό ότι εξάγουν αυτό το προϊόν στην Κοινότητα), έγινε υπολογισμός των ποσοτήτων αυτών των εξαγωγών PAC με βάση τα στοιχεία που προσκόμισαν η Cefic και οι εισαγωγείς/διανομείς.

β) Κοινοτική κατανάλωση (42) Πάνω σ' αυτήν τη βάση, η Επιτροπή διαπίστωσε ότι η κοινοτική κατανάλωση PAC είχε αυξηθεί από περίπου 34 100 τόνους το 1990 σε περίπου 36 100 τόνους το 1991 και σε περίπου 37 300 τόνους το 1992. Κατά την περίοδο της έρευνας το επίπεδο της κατανάλωσης μειώθηκε σημαντικά κατά περίπου 35 250 τόνους. Εντούτοις, διαπιστώθηκε συνολική αύξηση της κατανάλωσης κατά 3,3 % μεταξύ του 1990 και της περιόδου της έρευνας.

γ) Όγκος και μερίδιο της αγοράς των εισαγωγών που αποτελούν αντικείμενο ντάμπινγκ (43) Ο όγκος των εισαγωγών που αποτελούν αντικείμενο ντάμπινγκ, καταγωγής Λαϊκής Δημοκρατίας της Κίνας, αυξήθηκε από 1 395 τόνους το 1990 σε 2 895 τόνους το 1991 και σε 4 439 τόνους το 1992. Κατά την περίοδο της έρευνας, ο όγκος των εισαγωγών που αποτελούν αντικείμενο ντάμπινγκ μειώθηκε σε 4 008 τόνους. Εν πάση περιπτώσει, αυτό αντιστοιχεί σε συνολική αύξηση του όγκου των εισαγωγών κατά 187 % μεταξύ του 1990 και της περιόδου της έρευνας.

(44) Το μερίδιο που κατέχουν στην κοινοτική αγορά οι εισαγωγές ενεργοποιημένου άνθρακα που αποτελούν αντικείμενο ντάμπινγκ, καταγωγής Λαϊκής Δημοκρατίας της Κίνας, ήταν 4,1 % το 1990, 8 % το 1991, 11.9 % το 1992 και 11,4 % κατά την περίοδο της έρευνας.

2. Τιμές των εισαγωγών που αποτελούν αντικείμενο ντάμπινγκ και τιμές χαμηλότερες των κοινοτικών

(45) Η έρευνα της Επιτροπής έδειξε ότι οι μέσες σταθμισμένες τιμές cif των εισαγωγών ενεργοποιημένου άνθρακα από την Κίνα στα σύνορα της Κοινότητας, ήταν 755 Ecu ανά τόνο το 1990, 830 Ecu ανά τόνο το 1991, 784 Ecu ανά τόνο το 1992 και 835 Ecu ανά τόνο κατά την περίοδο έρευνας. Αυτό αντιστοιχεί σε αύξηση 10,6 % μεταξύ του 1990 και της περιόδου έρευνας.

(46) Για να υπολογίσει εάν είχαν εφαρμοστεί τιμές χαμηλότερες από τις κοινοτικές, η Επιτροπή έκρινε κατ' αρχήν σκόπιμο να καθορίσει ποιές από τις «ποιότητες» ενεργοποιημένου άνθρακα που παράγεται στην Κοινότητα, ήταν ισοδύναμες όσον αφορά τις τεχνικές προδιαγραφές και τις χρήσεις, με τις εισαγόμενες «ποιότητες» του κινέζικου προϊόντος. Όπως έγινε και με τη σύγκριση για ντάμπινγκ που αναφέρεται στο σημείο 35 της αιτιολογικής σκέψης, ορισμένα ενδιαφερόμενα μέρη ισχυρίστηκαν ότι δεν μπορούσε να γίνει σύγκριση των τιμών μεταξύ των «ποιοτήτων» PAC που παράγεται στην Κοινότητα και του προϊόντος που παράγεται στη Λαϊκή Δημοκρατία της Κίνας, χωρίς να έχουν γίνει ανεξάρτητες εργαστηριακές αναλύσεις βάσει ενιαίων μεθόδων δοκιμής.

(47) Εν προκειμένω διαπίστωσε ότι για κάθε «ποιότητα» PAC καταγωγής Λαϊκής Δημοκρατίας της Κίνας, που πωλείται στην Κοινότητα, υπάρχουν πολλές «ποιότητες» ενεργοποιημένου άνθρακα που παράγεται στην Κοινότητα και είναι άμεσα ανταγωνιστικός με εκείνον. Για τις περισσότερες «ποιότητες», διαπιστώθηκε ότι τα ανταγωνιστικά προϊόντα ήταν παρόμοια μεταξύ τους όσον αφορά τα τεχνικά χαρακτηριστικά. Συνεπώς, η Επιτροπή θεωρεί ότι οι συγκρίσεις που έκανε μεταξύ των «ποιοτήτων» PAC κινέζικης και κοινοτικής παραγωγής με βάση τα αντικειμενικά κριτήρια, δηλαδή τα τεχνικά στοιχεία και τις χρήσεις που ανέφεραν τα μέρη που συνεργάστηκαν, αποτελεί, για τους λόγους αυτών των προσωρινών συμπερασμάτων, την ορθότερη και καταλληλότερη βάση για να καθοριστεί κατά πόσον είχαν εφαρμοστεί τιμές χαμηλότερες από τις κοινοτικές.

(48) Οι μέσες σταθμισμένες καθαρές τιμές πωλήσεων εκ του εργοστασίου που εφήρμοζαν οι κοινοτικοί παραγωγοί στην Κοινότητα συγκρίθηκαν, για κάθε «ποιότητα» χωριστά, με τις μέσες σταθμισμένες τιμές εισαγωγής των αντίστοιχων κινέζικων «ποιοτήτων», προσαρμοσμένες στο επίπεδο των καθαρών τιμών εκ της αποθήκης μετά την καταβολή του δασμού. Αυτή η σύγκριση θεωρήθηκε ότι πραγματοποιήθηκε στο ίδιο επίπεδο του εμπορίου εφόσον και οι δύο σειρές των τιμών που λήφθηκαν υπόψη αφορούσαν τις πωλήσεις στους τελικούς χρήστες. Αυτή η σύγκριση για κάθε «ποιότητα» χωριστά έδειξε ότι μόνον μία «ποιότητα» του κινέζικου προϊόντος, που αντιστοιχούσε στο 1,3 % των συνολικών κινέζικων εισαγωγών ενεργοποιημένου άνθρακα, εισαγόταν σε τιμές που δεν ήταν χαμηλότερες από τις τιμές εκ του εργοστασίου των κοινοτικών παραγωγών. Για όλες τις άλλες «ποιότητες» του κινέζικου προϊόντος που εξετάσθηκαν, τα περιθώρια των χαμηλότερων των κοινοτικών τιμών, εκφρασμένα σε ποσοστά των τιμών εκ του εργοστασίου των κοινοτικών παραγωγών, κυμαίνονταν από 6,2 % έως 37,2 %. Σε μέση σταθμισμένη βάση για όλες τις «ποιότητες» του κινέζικου ενεργοποιημένου άνθρακα, η Επιτροπή διαπίστωσε ότι το συνολικό επίπεδο των χαμηλότερων των κοινοτικών τιμών ήταν 23,5 %.

3. Κατάσταση της κοινοτικής βιομηχανίας

α) Προκαταρκτικές παρατηρήσεις (49) Ως προκαταρκτική παρατήρηση, πρέπει να αναφερθεί ότι εκτός αν ορισθεί διαφορετικά, όλα τα στοιχεία που περιλαμβάνονται στα σημεία 50 έως 59 της αιτιολογικής σκέψης, αφορούν μόνον τους κοινοτικούς παραγωγούς οι οποίοι συνεργάστηκαν πλήρως κατά την έρευνα της Επιτροπής. Όπως αναφέρεται στο σημείο 22 της αιτιολογικής σκέψης οι κοινοτικοί παραγωγοί που συνεγάστηκαν αντιπροσώπευαν περίπου το 92 % των συνολικών πωλήσεων όλων των κοινοτικών παραγωγών κατά την περίοδο της έρευνας.

(50) Πρέπει επίσης να αναφερθεί ότι μεταξύ του 1990 και της περιόδου της έρευνας ορισμένοι κοινοτικοί παραγωγοί που συνεργάστηκαν εισήγαγαν πολύ μικρές ποσότητες ενεργοποιημένου άνθρακα στην Κοινότητα από άλλες τρίτες χώρες, εκτός της Λαϊκής Δημοκρατίας της Κίνας. Παρόλο που αυτές οι ποσότητες αντιστοιχούσαν μόνον στο 0,7 % των συνολικών ετησίων πωλήσεών τους στην Κοινότητα, όλα τα στοιχεία σχετικά με αυτές τις αγορές αποκλείστηκαν από τα στοιχεία που δίνονται στα σημεία 51 έως 58 της αιτιολογικής σκέψης. Οι πληροφορίες που αναφέρονται στα σημεία αυτά αφορούν επομένως μόνον τον ενεργοποιημένο άνθρακα που παράγεται στην Κοινότητα.

β) Παραγωγή (51) Η έρευνα της Επιτροπής καθόρισε ότι η παραγωγή στην Κοινότητα σημείωσε συνεχή πτώση από 38 663 τόνους το 1990 σε 32 581 τόνους κατά την περίοδο της έρευνας που αντιστοιχεί σε μείωση 15,7 %.

γ) Δυναμικό παραγωγής και χρησιμοποίηση του δυναμικού παραγωγής (52) Η Επιτροπή διαπίστωσε ότι η ικανότητα παραγωγής των κοινοτικών παραγωγών παρέμεινε σχετικά σταθερή σε 51 000 τόνους περίπου μεταξύ του 1990 και της περιόδου έρευνας. Ωστόσο, λόγω της συνεχούς πτώσης της παραγωγής, η χρησιμοποίηση του δυναμικού παραγωγής μειώθηκε από 76,3 % το 1990 σε 64,2 % κατά την περίοδο της έρευνας.

δ) Αποθέματα (53) Η έρευνα έδειξε ότι τα αποθέματα PAC των κοινοτικών παραγωγών μειώθηκαν κατά 27 % μεταξύ του 1990 και της περιόδου της έρευνας.

ε) Πωλήσεις και μερίδιο της αγοράς (54) Ο όγκος των πωλήσεων που πραγματοποίησαν στην Κοινότητα οι κοινοτικοί παραγωγοί οι οποίοι συνεργάστηκαν κατά την έρευνα σημείωσε συνεχή πτώση παό 28 240 τόνους το 1990 σε 24 510 τόνους κατά την περίοδο της έρευνας , δηλαδή μείωση 13,2 %. Σχετικά με τις πωλήσεις που πραγματοποίησαν οι κοινοτικοί παραγωγοί που συνεργάστηκαν, στο εξωτερικό της Κοινότητας, η έρευνα της Επιτροπής έδειξε ότι σημειώθηκε επίσης γενική μείωση κατά 9,3 % από 10 166 τόνους το 1990 σε 9 220 τόνους κατά την περίοδο της έρευνας. Όσον αφορά τις πωλήσεις που πραγματοποίησαν οι κοινοτικοί παραγωγοί οι οποίοι δεν συνεργάστηκαν κατά την έρευνα, υπολογίζεται ότι παρέμειναν στάσιμες κατά την ίδια περίοδο γύρω στους 2 000 τόνους.

(55) Το μερίδιο της αγοράς που κατέχουν στην Κοινότητα οι κοινοτικοί παραγωγοί που συνεργάστηκαν μειώθηκε από 82,8 % το 1990 σε 69,5 % κατά την περίοδο της έρευνας. Το μερίδιο της αγοράς στην Κοινότητα των κοινοτικών παραγωγών που δεν συνεργάστηκαν, υπολογίζεται ότι παρέμεινε σταθερό σε 5,7 % κατά την ίδια περίοδο.

στ) Τιμές και κόστος (56) Οι μέσες σταθμισμένες τιμές πώλησης όλων των «ποιοτήτων» ενεργοποιημένου άνθρακα που πωλήθηκαν στην Κοινότητα από τους κοινοτικούς παραγωγούς, αυξήθηκαν από 1 531 Ecu ανά τόνο το 1990 σε 1 605 Ecu ανά τόνο το 1991. Το 1992 και κατά την περίοδο της έρευνας, οι τιμές μειώθηκαν σε 1 589 Ecu ανά τόνο και σε 1 552 Ecu ανά τόνο αντιστοίχως. Μεταξύ του 1990 και της περιόδου της έρευνας, οι μέσες σταθμισμένες τιμές πώλησης όλων των «ποιοτήτων» ενεργοποιημένου άνθρακα στην Κοινότητα αυξήθηκαν επομένως αλλά μόνον κατά 1,4 %.

(57) Η Επιτροπή διαπίστωσε ότι το μέσο σταθμισμένο κόστος παραγωγής αυτών των κοινοτικών παραγωγών σημείωσε συνεχή αύξηση από 1 384 Ecu ανά τόνο το 1990 σε 1 720 Ecu ανά τόνο κατά την περίοδο της έρευνας που αντιστοιχεί σε αύξηση 24,3 %. Αυτό το αυξανόμενο κόστος παραγωγής οφείλεται κυρίως, όπως διαπιστώθηκε, στην αύξηση του κόστους των πρώτων υλών, στο υψηλότερο σταθερό κόστος που απορρέει από τη μείωση της χρησιμοποίησης του παραγωγικού δυναμικού και στο κόστος που απορρέει από την προστασία του περιβάλλοντος.

ζ) Αποδοτικότητα (58) Κατά το 1990, οι κοινοτικοί παραγωγοί είχαν γενικό μέσο σταθμισμένο κέρδος 9,6 % (επί του κύκλου εργασιών) από τις πωλήσεις τους στην Κοινότητα όλων των «ποιοτήτων» ενεργοποιημένου άνθρακα που παράγεται στην Κοινότητα. Το 1991, η οικονομική τους κατάσταση επιδεινώθηκε και άρχισαν να πραγματοποιούν γενικό μέσο σταθμισμένο κέρδος μόνον 2,4 %. Το 1992, η θέση αυτή επιδεινώθηκε περαιτέρω και σημειώθηκε μέση σταθμισμένη απώλεια 5,4 %. Κατά την περίοδο της έρευνας, η γενική μέση σταθμισμένη απώλεια από όλες τις «ποιότητες» ενεργοποιημένου άνθρακα που πωλήθηκαν στην Κοινότητα ήταν 10,8 %.

η) Απασχόληση (59) Η έρευνα έδειξε ότι ο αριθμός των ατόμων που απασχολούνται στον κλάδο παραγωγής ενεργοποιημένου άνθρακα στην Κοινότητα μειώθηκε κατά 16,3 % από 734 σε 614, μεταξύ του 1990 και της περιόδου της έρευνας.

θ) Συμπεράσματα όσον αφορά τη ζημία (60) Οι περισσότεροι οικονομικοί παράγοντες που αναφέρονται ανωτέρω και εξετάστηκαν από την Επιτροπή, π.χ. παραγωγή, χρησιμοποίηση του δυναμικού παραγωγής, όγκοι πωλήσεων, αποδοτικότητα και απασχόληση, δείχνουν ευκρινώς ότι η θέση των κοινοτικών παραγωγών έχει επιδεινωθεί μεταξύ του 1990 και της περιόδου της έρευνας. Όπως μπορεί να διαπιστωθεί, αυτοί οι παραγωγοί δεν ήταν σε θέση να αυξήσουν τις τιμές τους παρά το αυξημένο κόστος παραγωγής και αυτό είχε ως επακόλουθο να μειωθούν σημαντικές απώλειες κατά την περίοδο της έρευνας. Μεταξύ του 1990 και της περιόδου της έρευνας, σημειώθηκε επίσης σημαντική απώλεια του μεριδίου της αγοράς.

(61) Με βάση τους ανωτέρω παράγοντες, η Επιτροπή κατέληξε στο συμπέρασμα, για τις προκαταρκτικές διαπιστώσεις της, ότι οι κοινοτικοί παραγωγοί PAC υπέστησαν ζημία κατά την έννοια του άρθρου 4 παράγραφος 2 του κανονισμού (ΕΟΚ) αριθ. 2423/88, σε ό,τι αφορά την παραγωγή τους ενεργοποιημένου άνθρακα.

ΣΤ. ΑΙΤΙΩΔΗΣ ΣΥΝΑΦΕΙΑ

1. Επιπτώσεις των εισαγωγών που αποτελούν αντικείμενο ντάμπινγκ

(62) Όπως αναφέρεται στο σημείο 43 της αιτιολογικής σκέψης, ο όγκος των εισαγωγών που αποτελούν αντικείμενο ντάμπινγκ καταγωγής Λαϊκής Δημοκρατίας της Κίνας αυξήθηκε κατά 187 % μεταξύ του 1990 και της περιόδου της έρευνας. Το μερίδιο της κοινοτικής αγοράς PAC που κατέχουν οι κινέζικες εισαγωγές που αποτελούν αντικείμενο ντάμπινγκ, αυξήθηκε επίσης σημαντικά από 4,1 % σε 11,4 % κατά την ίδια περίοδο και είναι προφανές ότι αυτή η αύξηση του μεριδίου της αγοράς έγινε εις βάρος των κοινοτικών παραγωγών των οποίων το μερίδιο της αγοράς μειώθηκε από 82,8 % σε 69,5 %. Είναι επίσης σαφές ότι αυτή η αύξηση των εισαγωγών που αποτελούν αντικείμενο ντάμπινγκ, συνέπεσε με τη μείωση του όγκου των πωλήσεων και των επιπέδων παραγωγής των κοινοτικών παραγωγών, παρόλο που η κοινοτική κατανάλωση σημείωσε αύξηση κατά 3,3 % μεταξύ του 1990 και της περιόδου της έρευνας. Επιπλέον, οι σημαντικά χαμηλότερες τιμές με τις οποίες διατέθηκαν οι κινέζικες εισαγωγές ενεργοποιημένου άνθρακα, σε σχέση με τις τιμές πώλησης των κοινοτικών παραγωγών (με περιθώρια που ανέρχονται σε 37,2 %), πρέπει να έχουν επίσης συμβάλει στην αδυναμία των κοινοτικών παραγωγών να αυξήσουν τις τιμές τους σε αποδοτικά επίπεδα.

(63) Ενώ η Επιτροπή αποδέχεται το ότι οι κινέζοι εξαγωγείς αύξησαν τις τιμές πώλησης κατά 10,6 % γενικά μεταξύ του 1990 και της περιόδου της έρευνας, οι εξαγωγές ενεργοποιημένου άνθρακα κατά την περίοδο της έρευνας πραγματοποιήθηκαν σε τιμές που αποτελούσαν αντικείμενο υψηλού ντάμπινγκ και ήταν σημαντικά χαμηλότερες από τις τιμές των κοινοτικών παραγωγών, με αποτέλεσμα να συμβάλουν στη ζημία που υπέστησαν αυτοί οι παραγωγοί.

(64) Επομένως, η Επιτροπή θεωρεί ότι οι εισαγωγές PAC που αποτελούν αντικείμενο ντάμπινγκ, καταγωγής Λαϊκής Δημοκρατίας της Κίνας, έχουν συμβάλει στη ζημία που έχει προκληθεί στην κοινοτική βιομηχανία.

2. Άλλοι παράγοντες

(65) Η Επιτροπή έλαβε επίσης υπόψη τις επιπτώσεις άλλων παραγόντων εκτός των εισαγωγών κινέζικης καταγωγής, όταν εξέτασε την αιτία της ζημίας που έχουν υποστεί οι κοινοτικοί παραγωγοί ενεργοποιημένου άνθρακα. Εν προκειμένω, η Επιτροπή εξέτασε κατ' αρχήν το επίπεδο των εισαγωγών στην Κοινότητα από άλλες τρίτες χώρες. Με βάση τη μέθοδο που αναφέρεται στα σημεία 40 και 41 της αιτιολογικής σκέψης διαπιστώθηκε ότι οι εισαγωγές από αυτές τις άλλες τρίτες χώρες είχαν αυξηθεί από 2 600 τόνους περίπου το 1990 σε 5 500 τόνους περίπου το 1992, αλλά ότι ο όγκος των εισαγωγών είχε μειωθεί σε 4 700 τόνους περίπου κατά την περίοδο της έρευνας. Παρόλο που αυτό αντιστοιχεί σε γενική αύξηση 80 % περίπου αυτών των εισαγωγών μεταξύ του 1990 και της περιόδου της έρευνας, πρόκειται για πολύ χαμηλότερο ποσοστό από ό,τι έχει παρατηρηθεί για τις εισαγωγές κινέζικης καταγωγής. Το μερίδιο της κοινοτικής αγοράς αυτών των εισαγωγών από άλλες τρίτες χώρες αυξήθηκε από 7,6 % το 1990 σε 13,3 % κατά την περίοδο της έρευνας.

(66) Η εξέταση όλων των διαθέσιμων στοιχείων δείχνει ότι μόνον οι εισαγωγές από τη Μαλαισία αυξήθηκαν με παρόμοιο συντελεστή με εκείνον των εισαγωγών από τη Λαϊκή Δημοκρατία της Κίνας μεταξύ του 1990 και της περιόδου της έρευνας, δηλαδή από 600 τόνους περίπου σε 1 750 τόνους περίπου. Ο όγκος αυτών των εισαγωγών από τη Μαλαισία ήταν σημαντικά χαμηλότερος από τον όγκο των κινέζικων εισαγωγών και, κατά συνέπεια, κατείχαν ένα χαμηλότερο μερίδιο στην αγορά της Κοινότητας (δηλαδή 4,9 % έναντι του 11,4 % για τη Λαϊκή Δημοκρατία της Κίνας κατά την περίοδο της έρευνας.

(67) Ωστόσο, με βάση τα διαθέσιμα στοιχεία της Eurostat, οι κινέζοι εξαγωγείς που συνεργάστηκαν κατά την έρευνα ισχυρίστηκαν ότι οι εισαγωγές από τη Μαλαισία πρέπει να πραγματοποιήθηκαν σε τιμές που αποτελούσαν αντικείμενο ντάμπινγκ. Επιπλέον, προβλήθηκε ο ισχυρισμός ότι επειδή η τιμή της Eurostat γι' αυτές τις εισαγωγές ήταν χαμηλότερη από την τιμή των κινέζικων εισαγωγών, η ζημία που έχουν υποστεί οι κοινοτικοί παραγωγοί, πρέπει να αποδοθεί στις εισαγωγές από τη Μαλαισία και όχι από τη Λαϊκή Δημοκρατία της Κίνας.

Σε απάντηση σ' αυτά τα επιχειρήματα, η Cefic ανέφερε ότι οι κοινοτικοί παραγωγοί δεν διέθεταν κανένα αποδεικτικό στοιχείο ως προς την άσκηση πρακτικών ντάμπινγκ επί των εισαγωγών PAC από τη Μαλαισία. Επιπλέον, πριν προβάλει αυτόν τον ισχυρισμό ο κινέζος εξαγωγέας, ένας μεγάλος εισαγωγέας ενεργοποιημένου άνθρακα από την Κίνα και τη Μαλαισία υπέβαλε στην Επιτροπή στοιχεία για τις τιμές που έδειχναν ότι οι εισαγωγές από τη Μαλαισία δεν αποτελούσαν αντικείμενο ντάμπινγκ.

Όπως αναφέρεται στο σημείο 30 της αιτιολογικής σκέψης, πρέπει να υπομνησθεί ότι τα στοιχεία της Eurostat για τον κωδικό ΣΟ 3802 10 00 δεν περιλαμβάνουν μόνον τον ενεργοποιημένο άνθρακα αλλά και τους ενεργοποιημένους άνθρακες σε κοκκοποιημένη μορφή και σε μορφή δισκίων (που γενικά είναι πιο ακριβά προϊόντα από τον ενεργοποιημένο άνθρακα). Επειδή, επομένως, σύμφωνα με τις διαθέσιμες πληροφορίες της αγοράς, τα στοιχεία για τις τιμές των εισαγωγών από τη Μαλαισία δεν αφορούν αποκλειστικά το υπό εξέταση προϊόν, αυτές οι τιμές που προέρχονται από τη Eurostat, δεν είναι συγκρίσιμες με τις πραγματικές τιμές του ενεργοποιημένου άνθρακα των κοινοτικών παραγωγών ή της Λαϊκής Δημοκρατίας της Κίνας οι οποίες καθορίστηκαν κατά την έρευνα.

(68) Με βάση τα ανωτέρω (και ειδικότερα τα αντικρουόμενα επιχειρήματα των ενδιαφερομένων μερών), η Επιτροπή θεωρεί ότι δεν υπάρχουν επαρκή αξιόπιστα στοιχεία για να συναχθούν συμπεράσματα σχετικά με το αν οι εισαγωγές από τη Μαλαισία αποτέλεσαν αντικείμενο ντάμπινγκ. Διαπιστώνεται επίσης ότι προς το παρόν δεν αιτιολογείται η επέκταση της έρευνας στη Μαλαισία. Επιπλέον, οι διαθέσιμες πληροφορίες σχετικά με τις τιμές των εισαγωγών από τη Μαλαισία δεν δίνουν τη δυνατότητα στην Επιτροπή να συναγάγει συμπεράσματα σχετικά με τις επιπτώσεις αυτών των εισαγωγών στην κοινοτική αγορά.

(69) Η Επιτροπή εξέτασε επίσης τον όγκο των πωλήσεων όλων των «ποιοτήτων» ενεργοποιημένου άνθρακα που εξάγεται εκτός της Κοινότητας από τους κοινοτικούς παραγωγούς. Διαπιστώθηκε ότι οι πωλήσεις αυτές αντιστοιχούσαν στο 27 % περίπου του συνολικού όγκου των πωλήσεων των κοινοτικών παραγωγών μεταξύ του 1990 και της περιόδου της έρευνας. Σε βάρος, αυτές οι πωλήσεις ανέρχονταν σε 10 166 τό νους το 1990, 10 127 τόνους το 1991, 8 430 τόνους το 1992 και σε 9 220 τόνους κατά την περίοδο της έρευνας. Μεταξύ του 1990 και της περιόδου της έρευνας αυτό αντιστοιχεί σε μείωση 9,3 %. Είναι προφανές ότι αυτή η απώλεια των εξαγωγικών πωλήσεων εκτός της Κοινότητας συνέβαλε περαιτέρω στη γενικά κακή οικονομική κατάσταση των κοινοτικών παραγωγών όσον αφορά τον ενεργοποιημένο άνθρακα, παρόλο που, εξεταζόμενες χωριστά, αυτές οι πωλήσεις έχουν πραγματοποιηθεί σε αποδοτικά επίπεδα.

(70) Ορισμένα ενδιαφερόμενα μέρη προέβαλαν τον ισχυρισμό ότι η ζημία που έχουν υποστεί οι κοινοτικοί παραγωγοί προκλήθηκε από το πλεονάζον δυναμικό παραγωγής PAC στην Κοινότητα. Παρατήρησαν ότι αυτό το πλεονάζον δυναμικό οφειλόταν στη μείωση της ζήτησης λόγω των εξελίξεων της τεχνολογίας και της αυξημένης χρήσης ανακυκλώσιμων ενεργοποιημένων ανθράκων (π.χ. σε κοκκοποιημένη μορφή και σε δισκία). Ωστόσο, καθορίστηκε ευκρινώς ότι, ανεξάρτητα από την πιθανή αύξηση της ζήτησης για ανανεώσιμους ενεργοποιημένους άνθρακες, η κατανάλωση PAC στην Κοινότητα αυξήθηκε πραγματικά κατά 3,3 % μεταξύ του 1990 και της περιόδου της έρευνας. Επιπλέον, δεδομένου ότι υπήρχε αυτό το πλεονάζον δυναμικό από το 1990 όταν οι κοινοτικοί παραγωγοί είχαν επιτύχει τα κατάλληλα κέρδη (βλέπε σημεία 52 και 58 της αιτιολογικής σκέψης), η ζημία που έχει προκληθεί σ' αυτούς τους παραγωγούς κατά την περίοδο της έρευνας δεν μπορεί να αποδοθεί σ' αυτόν τον παράγοντα.

3. Συμπεράσματα όσον αφορά την πρόκληση της ζημίας

(71) Μπορεί να προβληθεί το επιχείρημα ότι ο αυξημένος όγκος των εισαγωγών από άλλες τρίτες χώρες εκτός της Λαϊκής Δημοκρατίας της Κίνας (και ειδικότερα της Μαλαισίας) έχει προκαλέσει τις απώλειες που έχει υποστεί η κοινοτική βιομηχανία. Μπορεί επίσης να αναφερθεί ότι η απώλεια των πωλήσεων εκτός της κοινοτικής αγοράς δεν έχει βοηθήσει την κατάσταση των κοινοτικών παραγωγών. Ωστόσο, κανένα από αυτά τα επιχειρήματα δεν αναιρεί το γεγονός ότι οι εισαγωγές PAC καταγωγής Λαϊκής Δημοκρατίας της Κίνας, εξεταζόμενες χωριστά, λόγω των χαμηλών τιμών τους που αποτελούν αντικείμενο ντάμπινγκ, των σημαντικά χαμηλότερων από τις κοινοτικές τιμές τους, τον αυξημένο όγκο τους και τη μεγάλη διείσδυση στην αγορά, έχουν προκαλέσει, κατά την έννοια του άρθρου 4 παράγραφος 1 του κανονισμού (ΕΟΚ) αριθ. 2423/88, σημαντική ζημία στο σχεττικό κλάδο της κοινοτικής βιομηχανίας.

Y. ΤΑ ΣΥΜΦΕΡΟΝΤΑ ΤΗΣ ΚΟΙΝΟΤΗΤΑΣ

1. Γενικές παρατηρήσεις

(72) Ο καθορισμός κατά πόσον τα συμφέροντα της Κοινότητας απαιτούν παρέμβαση υπό μορφή μέτρων αντιντάμπινγκ, πρέπει να στηριχθεί στην εξέταση όλων των διαφόρων συμφερόντων στο σύνολό τους, συμπεριλαμβανομένων των συμφερόντων της κοινοτικής βιομηχανίας, των χρηστών και των καταναλωτών. Για να γίνει αυτή η αξιολόγηση, είναι αναγκαίο να εξεταστούν οι παράγοντες που εξουδετερώνουν τις επιπτώσεις διαστρέβλωσης του εμπορίου λόγω του ζημιογόνου ντάμπινγκ και συμβάλλουν στο να αποκατασταθεί ο θεμιτός ανταγωνισμός.

(73) Με βάση τα ανωτέρω, η Επιτροπή εξέτασε τις επιπτώσεις που θα έχουν τα μέτρα αντιντάμπινγκ στις εισαγωγές PAC καταγωγής Λαϊκής Δημοκρατίας της Κίνας, σε σχέση με τα συμφέροντα αυτών των διαφόρων μερών.

2. Τα συμφέροντα των κοινοτικών παραγωγών

(74) Λόγω των συνεχώς αυξανομένων οικονομικών απωλειών που διαπιστώνονται, η Επιτροπή θεωρεί ότι αν δεν επιβληθούν μέτρα για να διορθωθούν οι επιπτώσεις των κινέζικων εισαγωγών που αποτελούν αντικείμενο ντάμπινγκ, απειλείται η βιωσιμότητα της κοινοτικής βιομηχανίας PAC. Εάν μειωθεί ο αριθμός των παραγωγών που είναι παρόντες στην κοινοτική αγορά, περιορίζεται επίσης ο ανταγωνισμός. Έτσι, η Επιτροπή πληροφορήθηκε ότι μια εγκατάσταση παραγωγής ενεργοποιημένου άνθρακα στην Κοινότητα έχει αναστείλει τις δραστηριότητές της ενόψει του οριστικού κλεισίματος στο τέλος του 1995. Αυτό θα οδηγήσει σε περαιτέρω απώλεια θέσεων απασχόλησης σε μια ήδη φθίνουσα βιομηχανία από πλευράς απασχόλησης, και εάν συνεχιστούν οι εισαγωγές που αποτελούν αντικείμενο ντάμπινγκ, θα κλείσουν και άλλες εγκαταστάσεις παραγωγής στην Κοινότητα.

3. Τα συμφέροντα των χρηστών

(75) Ένα ενδιαφερόμενο μέρος προέβαλε το επιχείρημα ότι η ζήτηση της αγοράς PAC στην Κοινότητα δεν μπορεί να καλυφθεί χωρίς αυτές τις εισαγωγές, λόγω των υψηλών επιπέδων των εξαγωγών που πραγματοποιούν οι κοινοτικοί παραγωγοί. Ωστόσο, είναι προφανές, από τα στοιχεία που αναφέρονται στα σημεία 42, 52 και 69 της αιτιολογικής σκέψης, ότι το παραγωγικό δυναμικό της κοινοτικής βιομηχανίας που απομένει αφού αφαιρεθούν οι εξαγωγικές πωλήσεις της εξακολουθεί να υπερβαίνει την ετήσια κατανάλωση στην αγορά της Κοινότητας. Επιπλέον, οι εισαγωγές από όλες τις τρίτες χώρες, εκτός της Λαϊκής Δημοκρατίας της Κίνας, καλύπτουν το 14 % της κοινοτικής αγοράς. Ως εκ τούτου, η Επιτροπή θεωρεί ότι θα παρατηρηθεί έλλειψη ενεργοποιημένου άνθρακα αν επιβληθούν μέτρα αντιντάμπινγκ κατά της Λαϊκής Δημοκρατίας της Κίνας. Εν προκειμένω, στόχος των εμπορικών μέτρων άμυνας δεν είναι να αποκλείονται από την κοινοτική αγορά οι εξαγωγείς για τους οποίους διαπιστώθηκε ότι ασκούν ζημιογόνο ντάμπινγκ, αλλά απλώς να αποκατασταθεί ο θεμιτός ανταγωνισμός.

(76) Οι συνέπειες μιας πιθανής αύξησης των τιμών του κινεζικού PAC μετά την επιβολή των μέτρων αντιντάμπινγκ πρέπει επίσης να εξεταστούν με βάση την αναλογία της αξίας των αγορών ενεργοποιημένου άνθρακα που πραγματοποιούν οι χρήστες σε συνάρτηση με τις συνολικές τους εισροές. Μπορεί να αναφερθεί ότι οι δημόσιες υπηρεσίες που χρησιμοποιούν τον ενεργοποιημένο άνθρακα για τον καθαρισμό του ύδατος και οι βιομηχανικοί χρήστες που τον χρησιμοποιούν για την επεξεργασία λυμάτων, τον αποχρωματισμό και την προσρόφηση ξένων προσμείξεων έχουν ωφεληθεί από τις χαμηλές τιμές των κινέζικων εισαγωγών που αποτελούσαν αντικείμενο ντάμπινγκ. Ωστόσο, με βάση τις διαθέσιμες πληροφορίες, η Επιτροπή θεωρεί ότι για τις προσωρινές της διαπιστώσεις, ο PAC είναι ένα δευτερογενές υλικό και οι αγορές των χρηστών αντιστοιχούν σε μικρό ποσοστό των συνολικών τους εισροών. Επομένως, τα μέτρα αντιντάμπινγκ δεν θα έχουν σημαντικές επιπτώσεις στο γενικό προϋπολογισμό των χρηστών και αυτή η άποψη μπορεί να υποστηριχθεί από το γεγονός ότι κανένας δημόσιος ή βιομηχανικός χρήστης PAC δεν υπέβαλε παρατηρήσεις στην Επιτροπή μέχρι σήμερα κατά τη διάρκεια της έρευνας.

4. Συμπέρασμα

.

(77) Με βάση τα ανωτέρω, η Επιτροπή καταλήγει στο συμπέρασμα ότι η επισφαλής κατάσταση των κοινοτικών παραγωγών καθιστά αναγκαία τη δράση κατά του ντάμπινγκ. Οι πιθανές επιπτώσεις αυτής της δράσης στους χρήστες PAC δεν είναι τόσο σημαντικές ώστε να μην παρασχεθεί η νόμιμη προστασία στους κοινοτικούς παραγωγούς PAC κατά των αθέμιτων εμπορικών πρακτικών. Συνεπώς, η Επιτροπή κρίνει ότι πρέπει να επιβληθούν μέτρα αντιντάμπινγκ στις εισαγωγές PAC καταγωγής Λαϊκής Δημοκρατίας της Κίνας.

Η. ΠΡΟΣΩΡΙΝΟΣ ΔΑΣΜΟΣ

(78) Για να καθοριστεί το επίπεδο του δασμού που είναι κατάλληλο για να εξουδετερωθεί η ζημία που έχει προκληθεί από το ντάμπινγκ, είναι κατ' αρχήν αναγκαίο να εξετασθεί το ελάχιστο κέρδος πριν την επιβολή του φόρου, που είναι αναγκαίο ώστε να παραμείνουν ανταγωνιστικοί οι κοινοτικοί παραγωγοί. Εν προκειμένω, ένας κοινοτικός παραγωγός ισχυρίστηκε ότι ένα ποσοστό 15 % ήταν αναγκαίο, ενώ άλλος ανέφερε ότι το 10 % ήταν το ελάχιστο. Επειδή, ωστόσο, ο ενεργοποιημένος άνθρακας είναι ένα καθιερωμένο προϊόν και η ζήτηση αυξήθηκε ελάχιστα μόνον κατά τα τελευταία έτη, η Επιτροπή θεωρεί ότι αυτά τα δύο στοιχεία είναι υψηλά. Επιπλέον, πρέπει να τονιστεί ότι το γενικό επίπεδο του καθαρού κέρδους πριν την επιβολή του φόρου που επέτυχαν οι κοινοτικοί παραγωγοί από όλες τις δραστηριότητές τους σχετικά με τους ενεργοποιημένους άνθρακες, κυμαινόταν από 1 έως 5 % κατά την περίοδο της έρευνας. Αυτά τα στοιχεία περιλαμβάνουν όχι μόνον τις πωλήσεις PAC με ζημία αλλά και τις πωλήσεις ενεργοποιημένου άνθρακα σε κοκκοποιημένη μορφή και σε μορφή δισκίων και τα έξοδα των εγκαταστάσεων παραγωγής και του μηχανολογικού εξοπλισμού. Συνεπώς, η Επιτροπή θεωρεί εύλογο, για την παρούσα διαδικασία, ένα κέρδος 5 % πριν την επιβολή του φόρου επί της τιμής πωλήσεων PAC στο επίπεδο ισοφάρισης εσόδων και εξόδων στην Κοινότητα.

(79) Η Επιτροπή υπολόγισε εν συνεχεία, για κάθε «ποιότητα» του κινέζικου προϊόντος που εισήχθη στην Κοινότητα κατά την περίοδο της έρευνας, μια μέση σταθμισμένη καθαρή τιμή πώλησης εκ του εργοστασίου για τις αντίστοιχες «ποιότητες» του προϊόντος που παράγεται από την κοινοτική βιομηχανία. Όπως καθορίστηκε στο σημείο 58 της αιτιολογικής σκέψης, οι κοινοτικοί παραγωγοί υπέστησαν γενική απώλεια από τις πωλήσεις PAC στην Κοινότητα κατά την περίοδο της έρευνας. Ήταν επομένως αναγκαίο να αυξηθούν αυτές οι μέσες σταθμισμένες τιμές πώλησης εκ του εργοστασίου σε επίπεδο το οποίο όχι μόνον επέτρεπε στην κοινοτική βιομηχανία να καλύπτει το κόστος παραγωγής της αλλά και να επιτυγχάνει εύλογο κέρδος 5 %.

(80) Εν συνεχεία πραγματοποιήθηκε σύγκριση μεταξύ της τιμής που αποφέρει κέρδος στους κοινοτικούς παραγωγούς και της τιμής cif των κινέζικων εισαγωγών, προσαρμοσμένης σε επίπεδο εκ της αποθήκης μετά την καταβολή του δασμού στην Κοινότητα. Η διαφορά μεταξύ αυτών των δύο τιμών (που ισοδυναμεί με το ποσό με το οποίο εξουδετερώνεται η ζημία), εκφρασμένη σε μέση σταθμισμένη βάση ως το ποσοστό της τιμής εισαγωγής cif, ελεύθερο στα σύνορα της Κοινότητας, είναι 66,8 %.

(81) Επειδή το περιθώριο του ντάμπινγκ 71,5 % που καθορίστηκε α' αυτή τη διαδικασία υπερβαίνει αυτό το ποσοστό με το οποίο εξουδετερώνεται η ζημία, ο δασμός αντιντάμπινγκ πρέπει να στηριχθεί στο χαμηλότερο στοιχείο σύμφωνα με το άρθρο 13 παράγραφος 3 του κανονισμού (ΕΟΚ) αριθ. 2423/88.

U. ΤΕΛΙΚΕΣ ΔΙΑΤΑΞΕΙΣ

(82) Για λόγους ορθής διαχείρισης, πρέπει να καθοριστεί περίοδος εντός της οποίας τα ενδιαφερόμενα μέρη μπορούν να γνωστοποιήσουν γραπτώς τις απόψεις τους και να ζητήσουν να γίνουν δεκτά σε ακρόαση. Επιπλέον, πρέπει να αναφερθεί ότι όλες οι διαπιστώσεις που έγιναν για το σκοπό αυτού του κανονισμού είναι προσωρινές και μπορούν να επανεξετασθούν για την επιβολή οριστικού δασμού που μπορεί ενδεχομένως να προτείνει η Επιτροπή,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Επιβάλλεται προσωρινός δασμός αντιντάμπινγκ στις εισαγωγές ενεργοποιημένου άνθρακα σε μορφή σκόνης που υπάγεται στον κωδικό ΣΟ ex 3802 10 000 (κωδικός Taric 3802 10 000 * 91) καταγωγής Λαϊκής Δημοκρατίας της Κίνας.

2. Το ποσοστό του δασμού αντιντάμπινγκ επί της καθαρής τιμής ελεύθερο στα σύνορα της Κοινότητας, πριν την καταβολή του δασμού, είναι 66,8 %.

3. Εκτός εάν καθοριστεί διαφορετικά, εφαρμόζονται οι διατάξεις που ισχύουν για τους τελωνειακούς δασμούς.

4. Η θέση σε ελεύθερη κυκλοφορία στην Κοινότητα του προϊόντος που αναφέρεται στην παράγραφο 1 υπόκειται στην καταβολή εγγύησης που ισοδυναμεί με το ποσό του προσωρινού δασμού.

Άρθρο 2

Με την επιφύλαξη του άρθρου 7 παράγραφος 4 στοιχεία β) και γ) του κανονισμού (ΕΟΚ) αριθ. 2423/88, τα ενδιαφερόμενα μέρη μπορούν να γνωστοποιήσουν γραπτώς τις απόψεις τους και να ζητήσουν να γίνουν δεκτά σε ακρόαση από την Επιτροπή εντός ενός μηνός από την ημερομηνία ενάρξεως ισχύος του παρόντος κανονισμού.

Άρθρο 3

Ο παρών κανονισμός αρχίζει να ισχύει την επομένη ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 10 Αυγούστου 1995.

Για την Επιτροπή Martin BANGEMANN Μέλος της Επιτροπής

(1) ΕΕ αριθ. L 349 της 31. 12. 1994, σ. 1.

(2) ΕΕ αριθ. L 122 της 2. 6. 1995, σ. 1.

(3) ΕΕ αριθ. L 209 της 2. 8. 1988, σ. 1.

(4) ΕΕ αριθ. L 66 της 10. 3. 1994, σ. 10.

(5) ΕΕ αριθ. C 64 της 2. 3. 1994, σ. 5.

(1) ΕΕ αριθ. L 349 της 31. 12. 1994, σ. 1.

(2) ΕΕ αριθ. L 122 της 2. 6. 1995, σ. 1.

(3) ΕΕ αριθ. L 209 της 2. 8. 1988, σ. 1.

(4) ΕΕ αριθ. L 66 της 10. 3. 1994, σ. 10.

(5) ΕΕ αριθ. C 64 της 2. 3. 1994, σ. 5.

(1) ΕΕ αριθ. L 349 της 31. 12. 1994, σ. 1.

(2) ΕΕ αριθ. L 122 της 2. 6. 1995, σ. 1.

(3) ΕΕ αριθ. L 209 της 2. 8. 1988, σ. 1.

(4) ΕΕ αριθ. L 66 της 10. 3. 1994, σ. 10.

(5) ΕΕ αριθ. C 64 της 2. 3. 1994, σ. 5.